**Թորբեն Ուլրիխ** (հոկտեմբերի 4, 1928(1928-10-04), Ֆրեդերիկսբերգ, Մայրաքաղաքային տարածաշրջան, Դանիա - դեկտեմբերի 20, 2023(2023-12-20)), դանիացի թենիսիստ, ջազ կլառնետահար, երաժշտական քննադատ և նկարիչ, Metallica խմբի թմբկահար Լարս Ուլրիխի հայրը։ 1959 թվականին տղամարդկանց զույգերում մասնակցել է Ուիմբլդոնի մրցաշարի կիսաեզրափակչին, 1969 թվականին՝ ԱՄՆ թենիսի բաց առաջնությանը, Դանիայի բազմակի չեմպիոն, պրոֆեսիոնալ թենիսիստների ասոցիացիայի հիմնադիրներից մեկը, Դևիսի գավաթի պատմության ամենատարեց մասնակիցներից մեկը։

Կենսագրություն
--------------

### Մարզական կարիերա

Թորբեն Ուլրիխը 2009 թվականին
Թորբեն Ուլրիխը ծնվել է 1928 թվականին։ Հայրը եղել է թենիսիստ, 1924-1938 թվականներին ներկայացրել է Դանիան Դևիսի գավաթում։ Թորբենի կրտսեր եղբայրը՝ Յորգենը, հետագայում նույնպես դարձել է ազգային հավաքականի խաղացող և 1955-1971 թվականներին հանդես է եկել հավաքականի կազմում։

Թորբենի մայրը՝ Ուլլա Մայերը, եղել է հրեա։ 1943 թվականին՝ Դանիայի գերմանական օկուպացիայի ժամանակ, Թորբենի հայրը՝ Էյներ Ուլրիխը, երկրորդ փորձից կարողացել է ընտանիքին ձկնորսական նավով տեղափոխել Շվեդիա։

1945 թվականին Թորբենը երիտասարդների շրջանում դարձել է Դանիայի չեմպիոն, իսկ 1948 թվականին եզրափակչում հաղթել է Կուրտ Նիլսենին և դարձել Դանիայի մեծահասակների առաջնության չեմպիոն։ Երկար ժամանակ Ուլրիխը և Նիլսենը մրցել են Դանիայի լավագույն թենիսիստի կոչման համար։ 1948 թվականից Թորբեն Ուլրիխը սկսել է իր ելույթները Դանիայի հավաքականի կազմում։

Հաջորդ 20 տարիներին Թորբեն Ուլրիխը եղել է թենիսի միջազգային սիրողական մրցաշարերի կանոնավոր մասնակից, 1949 թվականին նա նվաճել է Մոնտե Կառլոյի Մակոմբերի գավաթը, 1954 թվականին հաղթող է դարձել Մեծ Բրիտանիայում, Ֆրանսիայում։

1968 թվականին, 40 տարեկան հասակում, Ուլրիխը ներկայացրել է իր երկիրը Մեխիկոյի օլիմպիական խաղերի թենիսի ցուցադրական մրցաշարում և հասել քառորդ եզրափակիչ։ Ուլրիխը շարունակել է իր ելույթները նաև թենիսի բաց ժամանակաշրջանը սկսվելուց հետո։ Այդ ընթացքում նրա ամենահաջող ելույթը 1969 թվականի ԱՄՆ-ի բաց առաջնության կիսաեզրափակիչ դուրս գալն էր։ 1972 թվականին նա դարձել է պրոֆեսիոնալ թենիսիստների ասոցիացիայի հիմնադիրներից մեկը։ Ուլրիխը մասնակցել է վետերանների մրցումներին, որոնք նախատեսված են եղել 45 տարեկանից բարձր խաղացողների համար։ 1976 թվականին վետերանների վարկանիշում նա բարձրացել է առաջին հորիզոնական։ 1977 թվականին, 48 տարեկան 349 օրական հասակում, նա վերջին անգամ խաղացել է Դանիայի հավաքականի կազմում Դևիսի գավաթում՝ դառնալով այդ մրցաշարի ամենատարեց խաղացողներից մեկն իր պատմության ընթացքում։ Ուլրիխը շարունակել է մասնակցել վետերանների մրցաշարերին նաև 60 տարեկանից հետո․ 1989 և 1990 թվականներին նա հաղթել է ԱՄՆ վետերանների փակ առաջնությունում 60 տարեկանից բարձր տարիքային խմբում և 1993 թվականին 65 տարեկանից բարձր խմբում։

### Կարիերա արվեստում

Բացի թենիսից, Թորբեն Ուլրիխը իրեն դրսևորել է արվեստի տարբեր ձևերում։ Նա եղել է հաջողակ նկարիչ, նվագել է կլառնետ, սրինգ և սաքսոֆոն, 2000-ական թվականներին երիտասարդ ջազային դաշնակահար Սերեն Կյերգարդի հետ ձայնագրել է մի քանի սկավառակ։ Այդ ժամանակ թողարկվել են նաև 1970-ական թվականների նրա ելույթների ձայնագրությունները «Blue Note» ջազ խմբի հետ։ Ուլրիխը ռադիոյում ունեցել է իր սեփական ռադիոհաղորդումը՝ նվիրված ջազին։ 1950-ական թվականներին նա գրել է ջազային ակնարկներ դանիական «Politiken» թերթի համար։ Թորբեն Ուլրիխը նաև թենիսի մասին երկու վավերագրական ֆիլմԻ ռեժիսոր է։

Թորբեն Ուլրիխի թենիսի և երաժշտության հանդեպ կիրքը փոխանցվել է նրա որդուն՝ Լարսին։ Դեռահաս տարիքում Լարսը ընդգրկվել է Դանիայի ուժեղագույն երիտասարդ թենիսիստների տասնյակում և մինչև 1980 թվականը զբաղվել է Նիկա Բոլետիերիի թենիսի ակադեմիայում։ Հետագայում նա ընտրել է երաժշտական կարիերա և դարձել թմբկահար։ Նա «Metallica» խմբի հիմնադիրներից մեկն է։

Թորբեն Ուլրիխը մահացել է 2023 թվականի դեկտեմբերի 20-ին։

Ծանոթագրություններ
------------------

1. 1 2 3 4  *Collins B.* The Bud Collins History of Tennis: An Authoritative Encyclopedia and Record Book — 2 — NYC: New Chapter Press, 2010. — P. 711. — ISBN 978-0-942257-70-0
2. 1 2  Internet Movie Database — 1990.
3. 1 2  Kontraministerialbog
4. 1 2  Torben Ulrich
5. ↑  Ulrich, Torben // Historical Dictionary of Tennis / John Grasso (Ed.). — Plymouth: Scarecrow Press, 2011. — P. 291-292. — ISBN 978-0-8108-7490-9
6. ↑  "Lars and Torben Ulrich in Conversation with Steffan Chirazi" (PDF). Արխիվացված է the original (PDF) 2007 թ․ հոկտեմբերի 14-ին. Retrieved 2015 թ․ հոկտեմբերի 24. `{{cite web}}`: Unknown parameter `|deadlink=` ignored (`|url-status=` suggested) (help)
7. ↑  Индивидуальные рекорды Archived 2017-07-09 at the Wayback Machine. на сайте Кубка Дэвиса
8. ↑  Mark Gilbert. (2011-09). "Jazz on its metal". *Jazz Journal*. Արխիվացված է the original 2011 թ․ հոկտեմբերի 6-ին. Retrieved 2015 թ․ սեպտեմբերի 14. `{{cite web}}`: Unknown parameter `|deadlink=` ignored (`|url-status=` suggested) (help)
9. ↑  Музыка: Хронология Archived 2015-10-03 at the Wayback Machine. на официальном сайте (անգլ.)
10. ↑  Mark Keil. (2008 թ․ մարտի 12). "The Journeyman On Torben Ulrich". Tennis Grand Stand. Retrieved 2015 թ․ սեպտեմբերի 8.
11. ↑  *Paul Brannigan, Ian Winwood.* No Life 'til Leather // Birth School Metallica Death. — Da Capo Press, 2013. — Vol. 1. — ISBN 978-0-306-82187-5.
12. ↑  "В возрасте 95 лет скончался Торбен Ульрих". *Metbash* (in անգլերեն). Retrieved 2023 թ․ դեկտեմբերի 23.

Արտաքին հղումներ
----------------

* Պաշտոնական կայք
* Torben Ulrich's paintings Archived 2019-06-05 at the Wayback Machine.
* TORBEN ULRICH
* TORBEN ULRICH
* Davis Cup player
* Torben Ulrich Internet Movie Database կայքում

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Ֆոտո, վիդեո և աուդիո | Apple Music · Deezer · Last.fm · Spotify · Spotify |
|  |
| Թեմատիկ կայքեր | ATP · ITF · Allmusic · Դանիական ազգային ֆիլմագրություն · Discogs · Internet Movie Database · ԿինոՊոիսկ · MusicBrainz · Rate Your Music · Rotten Tomatoes · gravsted.dk |
|  |
| Չափորոշչային վերահսկողություն | BNF: 141425206 · GND: 129848921 · ISNI: 0000000036375606 · LCCN: n2005048021 · VIAF: 59292386 · WorldCat VIAF: 59292386 |

 |